### NN 99/2017 (6.10.2017.), Odluka o porezima Grada Varaždina

Grad Varaždin

2287

Na temelju članka 42. Zakona o lokalnim porezima (»Narodne novine« broj 115/16) i članka 45. Statuta Grada Varaždina (»Službeni vjesnik Grada Varaždina« broj 5/09, 1/12, 2/13 i 4/14 – pročišćeni tekst), Gradsko vijeće Grada Varaždina na 4. sjednici održanoj 14. rujna 2017. godine, donosi

ODLUKU

O POREZIMA GRADA VARAŽDINA

I. OPĆE ODREDBE

Članak 1.

Ovom se Odlukom utvrđuju vrste poreza, obveznici plaćanja, porezne stope i osnovica te način obračuna i plaćanja gradskih poreza koji su vlastiti izvori prihoda Grada Varaždina.

II. VRSTE POREZA

Članak 2.

(1) Gradu Varaždinu pripadaju sljedeći gradski porezi:

1. prirez porezu na dohodak

2. porez na potrošnju

3. porez na korištenje javnih površina.

(2) Pitanja vezana uz uvođenje i naplatu poreza na nekretnine regulirat će se posebnom odlukom.

III. PRIREZ POREZU NA DOHODAK

Članak 3.

(1) Prirez porezu na dohodak plaćaju obveznici poreza na dohodak s prebivalištem ili uobičajenim boravištem na području Grada Varaždina sukladno odredbama Zakona o lokalnim porezima, Zakona o porezu na dohodak i Pravilnika o porezu na dohodak.

(2) Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

(3) Prirez porezu na dohodak plaća se po stopi od 10% na osnovicu iz stavka 2. ovog članka.

(4) Prirez porezu na dohodak prihod je proračuna Grada Varaždina.

(5) Poslove u vezi s utvrđivanjem i naplatom prireza porezu na dohodak obavlja Porezna uprava.

IV. POREZ NA POTROŠNJU

Članak 4.

Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima koji se nalaze na području Grada Varaždina.

Članak 5.

(1) Obveznik poreza na potrošnju iz članka 4. ove Odluke je pravna i fizička osoba koja pruža ugostiteljske usluge.

(2) Osnovica poreza na potrošnju iz članka 4. ove Odluke je prodajna cijena pića koje se prodaje u ugostiteljskim objektima, a u koju nije uključen porez na dodanu vrijednost.

(3) Porez na potrošnju plaća se po stopi od 3% na osnovicu iz stavka 2. ovog članka.

(4) Porez na potrošnju iskazuje se na Obrascu PP-MI-PO i predaje do 20-og u mjesecu za prethodni mjesec.

(5) Obračunati porez na potrošnju alkoholnih pića, prirodnih i specijalnih vina, piva i bezalkoholnih pića obveznik poreza plaća do posljednjeg dana u mjesecu za prethodni mjesec.

(6) Poslove u vezi s utvrđivanjem i naplatom poreza na potrošnju obavlja nadležna ispostava Porezne uprave.

V. POREZ NA KORIŠTENJE JAVNIH POVRŠINA

Članak 6.

Pod javnim površinama smatraju se ulice, trgovi, igrališta, nogostupi, parkovi, zelene površine, kao i svi ostali prostori u vlasništvu ili pod upravom Grada Varaždina čije je korištenje namijenjeno svima i pod jednakim uvjetima.

Članak 7.

(1) Za korištenje javnih površina za terase, prodajne stolove i klupe, zamrzivače, zabavišta, prijenosne stalke za obavještavanje, banere i drugu privremenu upotrebu, plaća se porez po m2 površine po danu, najmanje za 1 m2 površine, i to za:

|  |  |  |
| --- | --- | --- |
| NAMJENA | Zona I.  povijesna jezgra grada  kn/m2 | Zona II.  Ostali  dijelovi grada  kn/m2 |
| – ljetne terase | 2,00 | 1,50 |
| –     korištenje javne površine za pečenje i prodaju plodina i prodaju cvijeća | 3,20 | 2,40 |
| –     prodajni stolovi, štandovi, zamrzivači i kućice | 2,80 | 2,00 |
| – izlaganje robe | 2,80 | 2,00 |
| – prijenosni stalci za obavještavanje | 20,00 | 16,00 |
| – Baneri | 20,00 | 8,00 |
| – postavljanje zabavnih radnji | – | 1,20 |

(2) Porez za korištenje javne površine za postavu terasa plaća se za razdoblje od 1. travnja do 31. listopada tekuće godine.

(3) Za reklamne table u pokretu, osim one na motornim vozilima čije dimenzije reklame ne prelaze dimenzije vozila na kojima su postavljene (hodajuće reklame, konstrukcije reklame na biciklu, dijeljenje promotivnih letaka iz ruke i sl.) plaća se porez u iznosu od 100,00 kn/danu.

(4) Za reklamne panoe po vidljivoj oglasnoj površini plaća se porez u mjesečnom iznosu i to:

|  |  |
| --- | --- |
| – površine do 3 m2 | 100,00 kn |
| – površine od 3 do 6 m² | 150,00 kn |
| – površine od 6 do 12 m² | 300,00 kn |
| – površine preko 12 m2 | 600,00 kn |

(5) Za rezervirana mjesta na javnim površinama plaća se za:

– samostojeće vitrine za izlaganje robe 50,00 kn dnevno/kom

(6) Za prigodne prodaje povodom vjerskih i državnih blagdana, gradskih manifestacija, promotivnih akcija i drugih programa, plaća se porez u paušalnom iznosu, i to za:

|  |  |
| --- | --- |
| –     prodajne stolove, štandove i kućice  (do 6,00 m2) u zoni I i II 1 dan | 200,00 kn |
| –     prodajne stolove, štandove i kućice  (do 6,00 m2) u zoni I i II do 3 dana | 600,00 kn |
| –     prodajne stolove, štandove i kućice (do 6,00 m2) u zoni I i II do 5 dana | 1.000,00 kn |
| –     prodajni šatori (do 25 m2) u I i II zoni do 10 dana | 3.000,00 kn |
| –     promotivne akcije, prezentacije i drugi programi u zoni I i II:  do 3 dana | |
| – do 50 m2 | 2.500,00 kn |
| – od 50 m2 do 100 m2 | 5.000,00 kn |
| – preko 100 m2 | 50,00 kn/m2 |
| do 5 dana |  |
| – do 50 m2 | 5.000,00 kn |
| – od 50 m2 do 100 m2 | 10.000,00 kn |
| – preko 100 m2 | 100,00 kn/m2 |
| –     ugostiteljski sadržaj do 100 m2 u zoni I do 3 dana | 15.000,00 kn |
| –     ugostiteljski sadržaj do 100 m2 u zoni II do 3 dana | 3.000,00 kn. |

(7) Za manifestacije iz prethodnog stavka koje traju duže od 5 dana gradonačelnik će za svaki slučaj posebno utvrditi visinu poreza koja ne može biti manja od iznosa utvrđenih u točci 6. ovog stavka.

(8) Za korištenje javnih površina za terase za vrijeme trajanja »Špancirfesta« utvrđuje se obaveza plaćanja poreza po m2 javne površine, i to:

– 15,00 kn/m2 po danu za terase na Trgu kralja Tomislava, Trgu Miljenka Stančića, Franjevačkom trgu, Ulici Silvije Strahimira Kranjčevića, Ulici Ljudevita Gaja i Kapucinskom trgu,

– 12,00 kn/m2 po danu za terase u Ulici Ivana Kukuljevića do Ulice Augusta Šenoe, Bakačevoj ulici, Trgu slobode, Pavlinskoj ulici do ulice Augusta Šenoe, Uršulinskoj ulici, Ulici Ivana Padovca, Ulici Alojza Stepinca do Ulice Juraja Habdelića i na prostoru kod Hrvatskog narodnog kazališta u Varaždinu i parka Vatroslava Jagića tzv. »Kazališnom trgu«, prostor »Stari Grad«

– 10,00 kn/m2 po danu za terase na Trgu bana Jelačića, Ulici Janka Draškovića i Ulici Vatroslava Lisinskog.

(9) Za pokretnu prodaju putem vozila na javnoprometnim površinama grada plaća se porez u paušalnom iznosu od 7.300,00 kuna po vozilu godišnje, 1.000,00 kuna po vozilu mjesečno, odnosno 50,00 kuna po vozilu dnevno.

(10) U slučaju kad se u korištenju javne površine koristi i električna energija iz elektro ormarića u vlasništvu Grada, korisnik je dužan platiti paušal za korištenje električne energije u iznosu:

– štandovi, kućice i šatori do 2 kW 40,00 kn/dan

– štandovi, kućice i šatori od 2 do 5 kW 100,00 kn/dan

– štandovi, kućice i šatori preko 5 kW 100,00 kn/dan, odnosno 20 kn/dan za svaki naredni kW

– promotivne akcije, prezentacije i drugi programi 500,00 kn/dan

– priključak pozornice 1.000,00 kn/dan

(11) Od plaćanja poreza za korištenje javne površine i plaćanja paušala za korištenje električne energije oslobođeni su:

• podnositelji zahtjeva koji su oslobođeni plaćanja upravnih pristojbi prema Zakonu o upravnim pristojbama,

• političke stranke,

• sportski klubovi,

• organizatori sportskih, kulturno-umjetničkih i humanitarnih akcija,

• organizatori vatrometa,

• izvoditelji građevinskih radova,

• ustanove i trgovačka društva kojih je Grad osnivač,

• organizatori programa kojih je pokrovitelj Grad Varaždin, a koje imaju sjedište ili prebivalište na području Grada Varaždina te za projekte i manifestacije od interesa za Grad Varaždin,

osim kada organiziraju komercijalna događanja.

(12) Gradonačelnik može osloboditi plaćanja poreza iz ovog članka pravnu ili fizičku osobu registriranu za obavljanje poljoprivredne djelatnosti, odnosno osobe koje obavljaju deficitarna zanimanja i stare zanate na temelju podataka HOK-a, a koje imaju sjedište ili prebivalište na području Grada Varaždina.

Članak 8.

(1) Poslove utvrđivanja poreza i donošenja rješenja o porezu za korištenje javne površine vodi upravni odjel u čijem djelokrugu su komunalni poslovi, koji vrši i nadzor nad provedbom korištenja javne površine.

(2) Praćenje i evidenciju naplate vodi upravni odjel u čijem djelokrugu su poslovi financija.

(3) Obveznik je dužan platiti porez prije izdavanja rješenja kojim se odobrava korištenje javne površine, osim za postavljanje terase na području povijesne jezgre Grada Varaždina.

(4) Za postavljanje terase na području povijesne jezgre, plaćanje poreza za korištenje javnih površina je moguće u mjesečnim obrocima na način da se za prvi mjesec mora platiti prije postavljanje terase, a za svaki sljedeći mjesec najkasnije do 25-og u mjesecu. Ukoliko se ne plati jedna rata u roku od 15 dana od dana dospijeća izvršit će se uklanjanje terase slijedeći dan po isteku roka.

Članak 9.

Na postupak utvrđivanja i naplate gradskih poreza te druga postupovna pitanja koja nisu uređena ovom Odlukom i Zakonom o lokalnim porezima, primjenjuje se Zakon kojim je uređen porezni postupak.

VI. PRIJELAZNE I ZAVRŠNE ODREDBE

Članak 10.

Na utvrđivanje, naplatu, povrat poreza, žalbeni postupak, zastaru i prekršajni postupak primjenjuju se odredbe zakona kojim je uređen opći porezni postupak, osim ako je Zakonom o porezu na dohodak i Zakonom o lokalnim porezima drugačije određeno u kojem slučaju se primjenjuju odredbe tih zakona u postupcima utvrđivanja i naplate gradskih poreza.

Članak 11.

Postupci utvrđivanja i naplate poreza na tvrtku, odnosno naziv započeti do dana stupanja na snagu Zakona o lokalnim porezima, završit će se prema odredbama Zakona o financiranju jedinica lokalne i područne (regionalne) samouprave (»Narodne novine« broj 117/93, 69/97, 33/00, 73/00, 127/00, 59/01, 107/01, 117/01, 150/02, 147/03, 132/06, 26/07, 73/08, 25/12, 147/14 i 100/15) i Odluke o gradskim porezima (»Službeni vjesnik Grada Varaždina« broj 3/95, 4/96, 1/98, 11/01, 7/02, 8/04, 5/06, 2/08, 7/08, 1/10, 1/12, 4/12, 5/12, 8/12 – pročišćeni tekst, 3/14, 6/15).

Članak 12.

Danom stupanja na snagu ove Odluke prestaje važiti Odluka o gradskim porezima (»Službeni vjesnik Grada Varaždina« broj 3/95, 4/96, 1/98, 11/01, 7/02, 8/04, 5/06, 2/08, 7/08, 1/10, 1/12, 4/12, 5/12, 8/12 – pročišćeni tekst, 3/14, 6/15).

Članak 13.

Upravni odjel nadležan za poslove financija u roku od godine dana od dana stupanja na snagu ove Odluke provest će procjenu učinka iste.

Članak 14.

Ova Odluka stupa na snagu osmoga dana nakon objave u »Službenom vjesniku Grada Varaždina«, osim odredbi o prirezu poreza na dohodak koje stupaju na snagu prvog dana u mjesecu nakon mjeseca objave u »Narodnim novinama«.

Klasa: 021-06/17-01/92
 Urbroj: 2186/01-10/2-17-2
 Varaždin, 14. rujna 2017.

Predsjednik
 Gradskog vijeća
 Damir Habijan, dipl. iur., v. r.